  Майя Бывальцева Таяз арын «Герд лыдӟонъёс» XXI элькун конференциез Кузебай Гердлэн вордскем палъёсаз — Вавож черкогуртын радъялозы. Туннэ, 11-тӥ толшоре, ёрос администрациын ужрадэз дасянъя но ортчытонъя оргкомитетлэн нырысетӥ пумиськонэз вал. Ивортодэтъя «Удмуртия» агентстволы со сярысь вераз Вавож ёросысь тӧролэн мерлыко ужпумъёсъя воштӥсез, радъясь комитетлэн кивалтӥсезлэн воштӥсез Татьяна Пастухова. Солэн кылъёсызъя, пумиськонын вераськизы, кыӵе огазеяськон, ӧнерчи мар понна кылкутоз: сюдон, эрикрадэз утён, сценарий, ужанрадлык… Чакланъёсъя, «Герд лыдӟонъёсы» быдэс элькунысь 400 адями вуоз. Нош ачиз нуналыз туннэ тодмо ӧвӧл на. Туннэ радъян ужпумъёс сярысь вераськимы. Ачиз нуналыз, 15-тӥе яке 19-тӥе со луоз, али Элькунын ласянь эскериське на. Чакланъёсъя, 15-тӥ тулыспал Татьяна ПастуховаОзьы ик али тодмо ӧвӧл на, кыӵе темаез луоз Кузебай Гердлэн вордскем дырысеныз 120 ар тырмонлы сӥзем элькун конференцилэн, сое элькун ёзын пусйыны кулэ. Радъясь комитет котькуд покчинуналэ люкаськылоз. Татьяна Пастуховалэн верамезъя, вуоно пумиськонлы конференцилэн ужанрадлыкез дась луоз ни, дыр.  «Радъян ласянь мукетъёслэсь ляб ум луэ шуыса оскисько, куноосты паймытыны но малпаськомы», — пусйиз со. Ёросъёсысь котькуд делегациез пумитаны нимысьтыз адями висъялозы. Радъясь комитетлэн кивалтӥсезлэн воштӥсез верамъя, со одно ик удмурт кылэз тодыны но ёрос сярысь вераны быгатыны кулэ. Тодэ вайытом, 2017-тӥ арын ХХ элькун «Герд лыдӟонъёс» 16-тӥ тулыспалэ Пичи Пургаын ортчизы. Радъясьлэн, «Удмурт Кенеш» огазеяськонлэн, кичӧлтэмезъя, конференци нырысьсэ Ижкарлэн палэназ радъяськиз. Ужрадын вить докладъёсын тодматӥзы.  Тегъёс: Мерлык Лулчеберет Вавож Удмуртия КузебайГерд Гердлыӟдонъёс  